b'\n_START_ARTICLE_\nUllev\xc3\xa5l hageby-linjen\n_START_PARAGRAPH_\nUllev\xc3\xa5l hageby-linjen er en strekning p\xc3\xa5 Trikken i Oslo som baserer seg p\xc3\xa5 den opprinnelige hestesporveien som ble opprettet 6. oktober 1875. En av strekningene gikk opprinnelig mellom Vestbanestasjonen og Homansbyen verksted. Etter at linjen ble elektrifisert i 1899 ble den forlenget til Adamstuen den 24. september 1909. Linja ble ved samme h\xc3\xb8ve lagt om fra krysset Pilestredet og Josefines gate til dagens tras\xc3\xa9 gjennom Thereses gate i hele sin lengde. Strekningen fra dette krysset, gjennom Pilestredet til krysset Pilestredet/Sporveisgata ble lagt ned og erstattet av en forbindelse direkte gjennom Sporveisgata til krysset med Thereses gate for kj\xc3\xb8ring til og fra Homansby vognhall. Denne strekningen var ikke personf\xc3\xb8rende. I 1925 ble den forlenget til Ullev\xc3\xa5l hageby og i 1999 til Rikshospitalet p\xc3\xa5 Gaustad, og benevnes idag Gaustadlinjen (Oslotrikken AS definerer hele strekningen Jernbanetorget \xe2\x80\x93 Rikshospitalet som dette.)_NEWLINE_Den trafikkeres i dag av linje 17, Rikshospitalet \xe2\x80\x93 Grefsen, og linje 18, Rikshospitalet \xe2\x80\x93 Holtet. Den betjenes hovedsakelig av SL-95, ettersom Rikshospitalet holdeplass ikke har vendesl\xc3\xb8yfe. Dersom en trikk av type SL-79 m\xc3\xa5 settes inn ved mangel p\xc3\xa5 materiell, snus trikkene ved John Colletts plass holdeplass, og resten av linjen innstilles.'